Dié vreemdeling hou van ons dorp, maar ai die . . . | Netwerk24
Dié vreemdeling hou van ons dorp, maar ai die . . .
Deur Onder Die Eik Martie Retief Meiring 09 Julie 2018 06:00
’n Vreemdeling in ons poorte loop saam straataf, haak vas op die hoek, en vra: “Watse draadwerk is hierdie?”
“Dié draadwerk is funksionele kuns, dis vir fietsparkering,” sê ek barstend van trots. “Dis eintlik buitelugbeeldhoukuns, maar dis kuns wat wérk.”
Die vreemdeling kyk, en kyk, en kyk weer. “Dis nou verdomp slim,” is die oordeel.
Toe gaan maak ons ’n draai by elke “draadwerk” in die strate en die vreemdeling sweer dis net in Stellenbosch dat jy sulke wonderlike goed sien.
Goed, ek oordryf; hy het gesê: “Dis ’n (m-vloekwoord) oplossing vir die (f-vloekwoord) verkeersprobleem wat jul dorp het.”
Hy wou nog sê Stellenbosch het ’n (f- vloekwoord) goeie stadsbestuur wat sulke dinge soos fietsparkering uitgedink het.
Ek ontnugter hom. Die “draadwerk” is deel van die jaarlikse buitelug-kunstentoonstelling in die dorp en dis regte kunstenaars wat hierdie funksionele kuns gemaak het. En dis skenkergeld én dis harde werk om dit te bedink, beplan en uit te voer én dis Andi Norton, projekbestuurder, wat die hardste werk.
Ons vreemdeling is goed beïndruk, maar hy hou vol, hierdie sypaadjieparkering vir fietse is ’n (f- vloekwoord) briljante oplossing.
Toe sien hy ’n baie interessante probleem raak. (Ek het hom eintlik daarop gewys). Die sypaadjies het nog net-net plek vir die fietsparkering, want die res van die sypaadjies sit vol koffiedrinkers en mensekykers. Voetgangers is die stiefkinders van die dorp. Hulle moet net “duck and dive” om tussen die karre en die koffiedrinkers veilig hul bestemmings te bereik.
Ek herinner hom dat ons dorp al om die hawerklap ’n nuwe koffieplek kry. Sypaadjiesitters- en -drinkers is ’n dorpsinstelling.
Teen hierdie tyd lyk dit of die besoeker ’n lesing gee: “Koffie is die nuwe ‘geld’. Toerisme weet dit, koffieverkopers weet dit, en die koffiedrinkers kan nie daarsonder nie.”
Toe sê hy wat ons almal weet: “Julle moet die karre van die straat af kry.”
Ek sê vir hom: “Tell that to the marines.”
Hy sê: “ ’n Slim stadsraad sou dit al lankal gesien het. Die dorp gaan verstik aan sy motorverkeer.”
Hy begin die ook-nou-so-bekende-deuntjie: Bou parkeergarages, sluit sommige, hou groot trokke van die pad, LOS DIE VERKEERSPROBLEEM OP!
Ons het toe meer as koffie nodig gehad, want hierdie besoeker is ernstig oor ons dorp (soos baie inkommers). Hy soek eiendom hier. Maar hy sukkel. Eiendom te koop is so skaars soos hoendertande. As hy hier plek sou kon kry sou hy werk daarvan maak om die owerhede te dwing om (f-vloekwoord) die verkeersprobleem op te los.
“Of wil julle maar net ’n ou toeristedorpie bly, met toeriste gekoek op nou sypaadjies?”
Toe sê ek maar die toeriste, soos die dorpenaars, is baie gek na ons openbare kuns op die sypaadjies. Dis net die straatverkeer wat lol.
Wat meer kon ek sê?